Anno Domini MºCCºLXº octavo, 1. die sabbati ante Foc[...] fu[imus] apud Kadrellam: ibi morantur duo monachi, quorum unus parum videt nec [potest] adjuvare socium suum; cetera sunt in bono statu, tam in spiritualibus [quam in t]emporalibus. 2. Die lune post [dominicam fuim]us apud Paredum: ibi morantur decem et septem monachi. Bene se [habet] dom[us in spiritu]alibus, hoc excepto quod ecclesia discoperta est in parte, propter contempcionem que est [inter pri]orem et sacristam, quis debeat eam cooperire; item.....sti sunt elemo[sinario e]x bichetis siliginis, quos solebat percipere in molendino de T.....; item conq[uerit] elemosinarius quod prior extorquet talliam de hominibus qui de novo hospitantur in terris [elem]osine, licet in aliis qui antiquitus hospitati sunt non accipiat; item sustrahitur defunctis panis et vinum, qui solebat dari tringinta diebus, pro quolibet monacho defuncto, cu[ilibet] capellano qui celebrabat pro eo; item est negligencia et defectus parandi ecclesiam de debitis, quia sustraitur maneglario panis et vinum, quod solebat percipere quando paraba[t] et [r]eparabat, secundum quod apparet per litteras quas inde habet. In temporalibus bene se habet do[mus et n]ichil debet, et habundat victualibus.  3. Die mercurii sequenti fuimus apud Marcigniacum: ibi morantur sexdecim monachi. In spiritualibus bene et laudabiliter se habet domus: conqueruntur tamen moniales quod non habent sufficienter panem, et alias conqueste sunt donno abbati. De temporalibus non potuimus esse certi, donec prior loqutus fuisset cum predecessore suo super debitis que debebat domus quando recepit eam; habundat siquidem domus omnibus necessariis usque ad novos fructus. 4. Die jovis fuimus apud Karum Locum: ibi morantur XXVII. monachi; in spiritualibus bene se habet domus. In temporalibus obligata est in CCC. libris Viennen., et erat obligata quando prior recepit eam, tres anni erunt circa Penth(ecosten), in sepcies centum libris Viennen.; et habet necessaria usque ad novos fructus.  5. Die sabbati sequenti fuimus apud Tysiacum: ibi morantur tres monachi et prior; bene et honeste se habent. Ad festum beati Johannis Baptiste nuper preteritum recepit domum prior, et [tradi]dit ei prior Kari Loci domum honeratam in CC. libris Viennen., que converse sunt in so[lutionem] debitorum domus Kari Loci, et habet domus necessaria usque ad nova.  6. Die d[ominica qua] cantatur Reminiscere fuimus apud Raigniacum: ibi morantur [......monachi et prior]; in spiritualibus bene et honeste se habet domus. Obligata est [in..... libris Viennen., que converse sunt] in solutionem debitorum domus Kari Loci; et tam domus [.................Raigni]aco sunt decime domus grangie, et quidam prioratus et quedam [..... .............per] quindecim annos illicite, sicut dicunt priores: que ipsi possunt [........ redimere ab e]mptoribus, si super hoc habent mandatum. Ad capitulum [........................] donno abbate et diffinitoribus tractatum habere. [ 7. Die lune sequenti] fuimus apud Sanctum Victorem: ibi sunt duo monachi. In spiritualibus et [temporalibus bene et lau]dabiliter se habet domus; nichil debet, et habet habundanter necessaria omnia usque ad [novos fructus].  8. Die [martis sequenti] fuimus apud Poilliacum: ibi morantur duo monachi, quorum unus est inutilis, [alter propter senectut]em non potest audire confessionem socii sui nec juvare ad divinum [officium fa]ciendum. Cetera, tam in spiritualibus quam in temporalibus, sunt in bono statu, preter [......]im, de qua gentes comitis Forensis injuriantur aliquando priori et domui Poilli[aci]; item intelleximus ibidem quod dominus de Cosam abstulit domui de Poilli, in quadam villa que vocatur Asteron, centum solidatas terre et plus, in quibus recuperandis obedienciarius Sancti Justi Lugdunensis, qui tenet domum de Poilliaco, non apponit consilium.  9. Die mercurii post fuimus apud Saltum de Cosant: ibi morantur duo monachi; in spiritualibus et temporalibus bene se habet domus, hoc excepto quod dominus de Cosam gravat eam multum.  10. Die jovis sequenti fuimus apud Pomers: ibi morantur decem monachi. In spiritualibus et temporalibus bene se habet domus; obligata est debitis in ducentis et LX libris Viennen., propter libertates quas acquisivit a comite Forensi; in aliis temporalibus bene se habet domus.  11. Die [sa]bbati [sequenti] fuimus apud Villam Novam, quam tenet abbas Sancti Rigaudi: ibi sunt [........ monachi. In spiritu]alibus et temporalibus bene et honeste se habet domus; nichil debet [et habet necessaria u]sque ad novos fructus. [ 12. Die dominica qua canta]tur Oculi mei fuimus apud Ambertam: ibi morantur XX. monachi sine p[resbitero, nec est] ibi sufficiens subprior. In spiritualibus bene se habet domus, hoc excepto quod elemosina non datur ibi nisi per duos dies in edomada; obligata est domus in quingentis libris Viennen.: sed prior, qui nunc est, invenit eam obligatam in IX. libris. [Dorm]itorium non est regulare; in aliis temporalibus bene se habet domus, et multum posuit [in servi]ciis necessariis et bonis, et habet necessaria usque ad novos fructus. [ 13. Die.......] ante mediam Quadragesimam fuimus apud Borbonium: ibi morantur sex monachi et [prior; n]on est ibi celerarius monacus, sed quidem garcio de quo monachi conqueruntur. Non datur ibi elemosina nisi die dominica in edomada; nichil debet, et habet necessaria usque ad novos fructus et residuum. Deficit ibi verreria.  14. Die lune post mediam Quadragesimam fuimus apud Simelay: ibi moratur solus monacus, quia prior est in scolis, et ille solus non potest facere divinum officium; non est ibi velum ante altare, quod debet poni in Quadragesima. Nichil debet et est in bono statu.  15. Die martis post fuimus apud Luziacum: ibi moratur solus monacus, quia prior moratur apud Cluniacum pro generali faciendo; nichil debet et est in bono statu.  16. Die mercurii sequenti fuimus apud Magobrium: ibi sunt quatuor monachi. Negligenter faciunt divinum officium per omnia: in vigilia Purificationis beate Marie luserunt f[ere] per totam noctem, et lucratus fuit Galterius ab Aberto quatuor [......................] summam pecunie. Domus est obligata in C. libris Viennen. [......................]e est contencio inter dominum de Luziaco et priorem. [ 17. Die.......... post] mediam Quadragesimam fuimus apud Montem Sancti Johannis: ibi sunt tres mon[achi et prior]; unus eorum, Humbertus nomine, missus est apud Cluniacum, quia leviter et dissolute se habuerat. Quando donnus abbas visitavit, duo anni sunt elapsi, debebat domus CCC. et L. et IX. libras: modo debet CCC. libras et L. sol. Viennen.; et renovavit bis boves omnes carruce sue, qui mortui fuerunt. Habet necessaria usque ad novos fructus: cetera sunt in bono statu.  18. Die dominica in Passione Domini fuimus apud Troaz: ibi sunt duo monachi; in spiritualibus et temporalibus bene se habet domus.  19. Die martis sequenti fuimus apud Floriacum: ibi morantur duo monachi; bene et honeste se habent, et faciunt divinum officium, sed non possunt habere ea que debentur eis a domo duce, qui tenet domum, pro vi(c)tu et vestitu. Domus sunt discoperte et duo torcularia omnino dissipata, nec possent omnia reparari pro centum libris et, si diu remanxerit sine emendatione, maximum dapnum subsequetur; nemora destruuntur et homines ville, propter nimias exactiones et corveias, destructi sunt et, quod pejus est, libertas prioratus poterit deperire, quia omnes homines qui capiuntur in villa pro forefacto et sine forefacto ducuntur apud Lentenay, contra libertatem et dominium prioris, cum super hiis fuerit aliquando maxima contencio inter gentes ducis et priorem.  20. Die mercurii sequenti fuimus apud Vergeyum: ibi morantur XIX. monachi. Domus est in bono statu spiritualiter et temporaliter, hoc excepto quod doms dux facit multas injurias domui de Ladona et doms Henricus de Paigne domui de Charri; nichil debet nisi donno abbati et priori de Kar(itate), et priori Sancti Martini in Campis; et habet necessaria usque ad novos fructus et ultra.  21. Die jovis fuimus apud Sanctum Romanum: ibi morantur duo monachi et prior; bene se habet domus in spiritualibus et in temporalibus, hoc excepto quod dominus ville fecit grangiam suam in propria terra prioratus.  22. Domus Sancti Cosme, quam tenet abbas Sancti Petri Cabilonis, est in bono statu.  23. Dominica in Ramis Palmarum fuimus apud Sanctum Marcellum Cab(ilonensem): ibi morantur decem et septem monachi, tam scolares, quibus ministrat prior, quam residentes. In spiritualibus et in temporalibus bene se habet; nichil debet, et habet necessaria usque ad novos fructus et residuum: oportebit tamen obligari dictam domum hoc anno in centum libris, pro edificiis et torcularibus apud Mercure dissipatis.  24. In die Pasche fuimus apud Gygne: ibi morantur XXX. et tres monachi. In spiritualibus bene se habet domus, excepto quod dormitorium non est regulare; de debitis non potuimus esse certi propter absenciam prioris, qui requirebat res suas in terra domini de Turre, quibus quidam predo injuste eum spoliaverat, nec erat aliquis in conventu qui sciret certitudinem debitorum nisi de auditu.  25. Apud Nantoacum non ausi fuimus venire propter guerras, set mandavimus priori quod veniret ad presens capitulum cum aliquibus bonis viris de eadem domo, qui de statu ejusdem domus possent vobis certitudinem reportare.  26. Die martis post Pascha fuimus apud Treffort: cum priore non est ibi nisi quidam juvenis, qui nullos habet ordines nec est ibi necessarius. Prior bene aministrat ibi et diminuit debitum quod invenit quando recepit prioratum, et fecit edificia necessaria et bona. Domus ista subjecta est priori de Nantoaco.  27. Die mercurii fuimus apud Vilate, quam tenet archipresbiter de Ambronay, cui vendidit comes Burgondie pos(t)quam fuit uxoratus: ibi sunt duo monachi, quorum unus est quasi laicus, non habet nisi tonsuram et nihil scit. Locus ille destruitur et libertates pereunt pro deffectu deffensoris; dominus de Loies destruit homines et compellit ire ad opera sua, quod numquam fecerunt usque ad modernum tempus, et ille archipresbiter nullum vult apponere consilium. Dictum fuit nobis quod apud Nantoacum sunt quidam monachi, quod si daretur domus alicui eorum, eriperet eam de manu archipresbiteri et deffenderet eam bene.  28. Die jovis vocavimus priorem Sancti Petri de Chandeyo apud Lugdunum et socium suum, quia non ausi fuimus ire propter guerras; et licet posita sit domus in medio nationis prave et perverse, intelleximus quod prior bene deffendit eam per se et amicos suos, preterquam de domino, qui facit hominibus aliqua gravamina. Obligata est domus, propter tempestates que fuerunt hoc anno in terra illa, que destruxerunt omnes fructus terrarum, in XX. libris vel circa Viennen.; et habet necessaria usque ad novos fructus. Cetera sunt in bono statu.  29. Die veneris fuimus apud Taloiers: ibi morantur tres monachi et prior; unus eorum, Radulphus nomine, indiciplinate vivit, nec ausus est prior nec sacrista eum corripere, quia minatur hominibus et percutit, et magnum cultrum quod portat trait super eos, et intrat domos eorum ipsis invictis: quare timendum est ne majus scandalum eveniat. Cetera sunt, tam spiritualiter quam temporaliter, in bono statu.  30. In domo de Monbertout, quam tenet decanus Lugdunensis, morantur duo monachi; bene et honeste se habent, et domus est in bono statu. 31. Die dominica in octabis Pasche fuimus apud Grelonges: ibi sunt duo monachi et prior et XXIII. moniales. In spiritualibus et temporalibus bene se habet domus, excepto quod aqua consumit insulam, et necesse fuit exire moniales hoc anno de insula propter inundanciam aquarum; pauperes sunt et paciuntur penuriam tam domorum quam victualium, et specialiter hoc anno quia sustractum est de alecciis que solebant eis dari in XL. Nichil debet, et habet necessaria secundum consuetudinem loci usque ad novos fructus. 32. Die lune sequenti fuimus apud Saules: ibi morantur duo monachi et prior. In spiritualibus et temporalibus bene et laudabiliter se habet domus; nichil debet et habet necessaria usque ad novos fructus. 33. Die martis fuimus apud Altum Jugum: ibi morantur duo monachi et prior. In spiritualibus et temporalibus bene se habet domus; nichil debet et habet necessaria usque ad novos fructus. 34. Die mercurii sequenti fuimus apud Sanctum Nicecium de Strata, quam tenet obedienciarius Sancti Justi Lugdunensis: ibi sunt quatuor monachi, tres eorum removendi, videlicet Humbertus, Petrus et Gerinus sacrista; Petrus et Humbertus, quia juvenes sunt nec habent aliquos ordines, et discurrunt huc et illuc, nec faciunt divinum officium sicut deceret; Gerinus, quia leviter se gerit et diffamatus est de incontinencia. Quedam edificia corruerunt ibi et alia sunt discoperta. Ista domus subjecta est priori de Kari Loco. 35. Die jovis fuimus apud Sanctum Martinum Masticonensem: ibi moratur unus monacus et prior; et est domus in bono statu, tam in spiritualibus quam in temporalibus. 36. Domus de Blanziaco est in pessimo statu spiritualiter et temporaliter: non est qui faciat ibi divinum officium; jura, libertates et redditus domus depereunt, et quiconque occupat ea, quasi si in nullius bonis essent, eis conceduntur.